פקודת המועצות המקומיות, 1941

# חוק עזר לבאקה אל-גרביה בדבר הסדרת גדר חיה

בתוקף סמכותה לפי סעיף 9 לפקודת המועצות המקומיות, 1941[[1]](#footnote-1), מתקינה המועצה המקומית באקה אל-גרבייה חוק עזר זה:

## הגדרות

**1.**  בחוק עזר זה -

"המועצה" -המועצה המקומית באקה אל-גרביה;

"ראש המועצה" -לרבות אדם שהוסמך על ידיו בכתב לצורך חוק עזר זה;

"בעל קרקע" -אדם המקבל, או הזכאי לקבל, הכנסה כל שהיא מקרקע או שהיה מקבלה, או היה זכאי לקבלה, אילו היתה הקרקע נותנת הכנסה, בין בזכותו הוא ובין כסוכן, כנאמן או כבא כוח, בין שהוא הבעל הרשום של הקרקע ובין שאיננו הבעל הרשום, לרבות שוכר ושוכר משנה ששכר קרקע לתקופה שלמעלה משלוש שנים;

"גדר חיה" -שיח, מטפס, עץ וכל צמח הגדלים על הגבול או בסמוך לגבול, שבין קרקע שיש לה בעלים לבין דרך או קרקע ציבורית, או קרקע המשמשת לצרכי הציבור או קרקע שבחזקת המועצה;

"גיזום" -גדיעת כל חלק של גדר חיה, בין שורש ובין ענף, החורג מגבול בעל הקרקע שעליה היא גדלה.

## חובת גיזום

**2.**  בעל הקרקע חייב לגזום גדר חיה בתחום קרקעו.

## דרישה לגיזום

**3.**

1. לא גזם בעל הקרקע, רשאי ראש המועצה לדרוש ממנו, בהודעה בכתב, שיגזום תוך הזמן ובאופן שיקבע בהודעה.
2. בעל הקרקע שקיבל הודעה כאמור בסעיף קטן )א( חייב למלא אחריה.
3. היו לקרקע יותר מבעל אחד, רואים את ההודעה שנמסרה לאחד מהם כאילו נמסרה לכולם.
4. מסירת הודעה לפי חוק עזר זה תהא כדין, אם נמסרה לידי האדם שאליו היא מכוונת, או נמסרה במקום מגוריו או במקום עסקו הרגילים או הידועים לאחרונה, לידי אחד מבני משפחתו הבוגרים או לידי כל אדם בוגר העובד או המועסק שם, או נשלחה בדואר במכתב רשום הערוך אל אותו אדם לפי מען מקום מגוריו או מקום עסקו הרגילים או הידועים לאחרונה, או הוצגה במקום בולט על הנכס שבו דנה ההודעה, או נתפרסמה באחד העתונים היומיים הנפוצים בתחום המועצה.

## גיזום על ידי המועצה

**4.**

1. לא מילא בעל הקרקע אחרי הדרישה לגזום לפי סעיף 3, או לא מילא אחריה באופן האמור בהודעה, רשאי ראש המועצה להורות על ביצוע הגיזום כהלכה ולגבות מאותו בעל קרקע את ההוצאות.
2. חשבון הוצאות חתום ביד ראש המועצה ישמש ראיה לכאורה על סכום ההוצאות האמורות.

## סמכות ראש המועצה להיכנס לקרקע

**5.**

1. ראש המועצה רשאי להיכנס לכל קרקע בכל זמן סביר כדי לברר אם ממלאים אחרי הוראות חוק עזר זה, או כדי לבצע כל עבודה שראש המועצה הורה על ביצועה לפי סעיף 4.
2. לא יפריע אדם לראש המועצה להשתמש בסמכותו לפי סעיף קטן )א(.

## ענשים

**6.** העובר על הוראה מהוראות חוק עזר זה, דינו - קנס עשר לירות, ואם עבר על הוראות סעיף 3 וראש המועצה לא השתמש בסמכויותיו לפי סעיף 4 והיתה העבירה נמשכת, דינו - קנס נוסף לירה אחת לכל יום שבו נמשכת העבירה אחרי שנמסרה לו עליה הודעה בכתב מאת ראש המועצה או אחרי הרשעתו בדין.

## השם

**7.** לחוק עזר זה ייקרא "חוק עזר לבאקה אל-גרביה )הסדרת גדר חיה(, תשכ"א- 1961".

נתאשר.

ח' באדר תשכ"א )24 בפברואר 1961(

פארס חמדאן

ראש המועצה המקומית באקה אל-גרביה

חיים משה שפירא

**שר הפנים**

1. ע"ר 1941, תוס' 1 מס' 1154, עמ' 119. [↑](#footnote-ref-1)